2018-2019-yillarda Toshkent viloyatini kompleks rivojlantirish chora-tadbirlari dasturi to‘g‘risida

2018-yilda Toshkent viloyatini ijtimoiy-iqtisodiy rivojlantirish borasida bir qator ishlar amalga oshirilgan.
 Hududda joriy yilning to‘qqiz oyi yakuni bo‘yicha 3,2 trln so‘mlik 163 ta investitsiya loyihalari amalga oshirilgan, 13 263 ta yangi ish o‘rinlari tashkil etilgan, o‘tgan yilning shu davriga nisbatan sanoat mahsulotlari ishlab chiqarish 9 foizga, pudrat ishlari 11 foizga va xizmat ko‘rsatish 5 foizga oshgan.
 Shu bilan birga, O‘zbekiston Respublikasi Prezidentining “Hududlarda tadbirkorlik tashabbuslari va loyihalarini jadal amalga oshirishni tashkil etish chora-tadbirlari to‘g‘risida” 2018-yil 11-sentabrdagi PQ-3939-son qarori asosida tadbirkorlikni qo‘llab-quvvatlash va rivojlantirish bo‘yicha o‘tkazilgan o‘rganishlar hududning investitsiya muhitini yaxshilash, tadbirkorlikni qo‘llab-quvvatlash, to‘g‘ridan to‘g‘ri investitsiyalarni jalb etish, bo‘sh turgan binolardan samarali foydalanish, budjet tushumlarini ko‘paytirish borasida bir qator kamchiliklar mavjudligini ko‘rsatdi.
 Qayd etilganlarni e’tiborga olib, hududning mavjud tabiiy va mehnat resurslaridan to‘liq va samarali foydalanish, tadbirkorlikni jadal rivojlantirish va aholi hayoti darajasi va sifatini yanada oshirish maqsadida Vazirlar Mahkamasi qaror qiladi:
 1. Toshkent viloyatida ijtimoiy-iqtisodiy ahvolni o‘rganish, joriy yil uchun belgilangan ustuvor vazifalarning 2018-yil to‘qqiz oyidagi ijrosini sarhisob qilish, ularning yil yakuniga qadar to‘laqonli bajarilishini ta’minlash, shuningdek, 2019-yilda barcha yo‘nalishdagi ustuvor vazifalarning amalga oshirilishiga qaratilgan chora-tadbirlarni belgilash bo‘yicha idoralararo ishchi guruh (keyingi o‘rinlarda Idoralararo ishchi guruh deb ataladi)hamda Hududlarda tadbirkorlikni qo‘llab-quvvatlash va rivojlantirish komissiyasi tomonidan:
 Toshkent viloyatida ijtimoiy-iqtisodiy sohada joriy yil uchun belgilangan ustuvor vazifalarning 2018-yil to‘qqiz oyidagi ijrosi sarhisob qilinib, ularning yil yakuniga qadar to‘laqonli bajarilishini ta’minlash, shuningdek, 2019-yilda barcha yo‘nalishdagi ustuvor vazifalarning amalga oshirilishiga doir kompleks chora-tadbirlar dasturi ishlab chiqilganligi;
 yangi investitsiya loyihalarini amalga oshirish, sanoat, servis infratuzilmasi va boshqa sohalarni rivojlantirish bo‘yicha takliflar ishlab chiqilganligi;
 viloyat hududida o‘tkazilgan xatlov natijasida 7 641 ta bo‘sh turgan obyektlar aniqlanganligi ma’lumot uchun qabul qilinsin.
 2. Hududlarda tadbirkorlikni qo‘llab-quvvatlash va rivojlantirish komissiyasi va Idoralararo ishchi guruh tomonidan ishlab chiqilgan, quyidagilarni o‘z ichiga oluvchi 2018-2019-yillarda Toshkent viloyatini kompleks rivojlantirish chora-tadbirlari dasturi (keyingi o‘rinlarda Dastur deb ataladi) tasdiqlansin:
 2018-2019-yillarda Toshkent viloyatini kompleks rivojlantirish chora-tadbirlari dasturining moliyalashtirish manbalari 1-ilovaga muvofiq;
 ta’lim muassasalari, sog‘liqni saqlash, madaniyat va sport obyektlari hamda boshqa yo‘nalishdagi obyektlarni qurish, rekonstruksiya qilish va mukammal ta’mirlash bo‘yicha chora-tadbirlar 2-ilovaga muvofiq;
 yo‘l-transport infratuzilmasini takomillashtirish, elektr energiya, tabiiy gaz, ichimlik va oqova suv tarmoqlarini qurish, rekonstruksiya va modernizatsiya qilish, obodonlashtirish hamda aholining yashash sharoitlarini yaxshilash bo‘yicha chora-tadbirlar 3-ilovaga muvofiq;
 bandlik darajasini oshirish, qurilish, ekologiya, turizm va boshqa sohalarda amalga oshiriladigan ishlar bo‘yicha chora-tadbirlar 4-ilovaga muvofiq;
 oziq-ovqat va nooziq-ovqat tovarlari, shuningdek, qurilish materiallari, yengil sanoat va boshqa sanoat mahsulotlari ishlab chiqarish, savdo va xizmat ko‘rsatish sohasi quvvatlarini modernizatsiyalash, yangidan barpo etish, texnik va texnologik jihatdan yangilash bo‘yicha istiqbolli investitsiya loyihalarining manzilli ro‘yxati 5-ilovaga muvofiq;
 qishloq xo‘jaligi sohasini rivojlantirish bo‘yicha istiqbolli investitsiya loyihalarining manzilli ro‘yxati 6-ilovaga muvofiq;
 turizm sohasini rivojlantirish bo‘yicha istiqbolli investitsiya loyihalarining manzilli ro‘yxati 7-ilovaga muvofiq.
 3. Toshkent viloyati hokimligi:
 davlat va xo‘jalik boshqaruvi organlari, tijorat banklari va loyiha tashabbuskorlari bilan birgalikda Dasturga kiritilgan investitsiya loyihalarining amalga oshirilishi bo‘yicha loyiha hujjatlarini ishlab chiqish va ekspertizadan o‘tkazish, qurilish-montaj ishlarini bajarish, zamonaviy texnologik asbob-uskunalar bilan butlash va loyihalarni foydalanishga topshirishning aniq muddatlari ko‘rsatilgan tarmoq jadvallarini bir oy muddatda ishlab chiqib tasdiqlasin;
 O‘zbekiston Respublikasi Investitsiyalar bo‘yicha davlat qo‘mitasi, Moliya vazirligi va Iqtisodiyot vazirligi, manfaatdor davlat va xo‘jalik boshqaruvi organlari, tijorat banklari, loyiha tashabbuskorlari bilan birgalikda Dasturning so‘zsiz bajarilishini ta’minlasin hamda investitsiya loyihalarining o‘z vaqtida va sifatli amalga oshirilishini, ishlab chiqarishning mo‘ljallangan hajmlari o‘zlashtirilishini va yangi ish o‘rinlari tashkil etilishini nazarda tutsin;
 muammoli masalalarni muntazam ravishda ko‘rib chiqib, ularni hal etish yuzasidan tezkor va zarur amaliy chora-tadbirlarni amalga oshirgan holda, loyihalar bajarilishi yuzasidan tizimli monitoring olib borsin;
 O‘zbekiston Respublikasi Qurilish vazirligi hamda Yer resurslari, geodeziya, kartografiya va davlat kadastri davlat qo‘mitasi bilan birgalikda Dasturga kiritilgan investitsiya loyihalarini amalga oshirishda loyiha tashabbuskorlariga yer uchastkalari ajratish bo‘yicha hujjatlarni tayyorlash va belgilangan tartibda rasmiylashtirish uchun Toshkent viloyatining tegishli tuman (shahar) hokimligiga kiritilishini, shuningdek, O‘zbekiston Respublikasi Adliya vazirligi huzuridagi Davlat xizmatlari agentligi orqali obyektlarda qurilish-montaj ishlarini olib borishga ruxsatnomalar berilishini ta’minlasin.
 4. Toshkent viloyati hokimligiga O‘zbekiston Respublikasi Investitsiyalar bo‘yicha davlat qo‘mitasi va xizmat ko‘rsatuvchi tijorat banklari bilan kelishgan holda, loyihaning qiymatini va ish o‘rinlari sonini saqlab qolish sharti bilan loyihalarning tasdiqlangan manzilli ro‘yxatiga, zaruratga ko‘ra, o‘zgartirishlar kiritish huquqi berilsin.
 5. O‘zbekiston Respublikasi Investitsiyalar bo‘yicha davlat qo‘mitasi, Iqtisodiyot vazirligi va Moliya vazirligi har yili O‘zbekiston Respublikasining rivojlanish davlat dasturini shakllantirishda ushbu qarorda nazarda tutilgan markazlashgan manbalar mablag‘lari hisobidan moliyalashtiriladigan, shu jumladan, hududlar va iqtisodiyot tarmoqlarini rivojlantirish bo‘yicha loyihalarning O‘zbekiston Respublikasi Prezidentining “O‘zbekiston Respublikasining rivojlanish davlat dasturlarini shakllantirish va moliyalashtirishning yangi tartibini joriy etish to‘g‘risida” 2017-yil 18-dekabrdagi PQ-3437-son qaroriga muvofiq, belgilangan tartibda O‘zbekiston Respublikasi Vazirlar Mahkamasi huzuridagi O‘zbekiston Respublikasining rivojlanish davlat dasturlarini moliyalashtirish Jamg‘armasi Kuzatuv kengashining ijobiy qaroriga asosan kiritilishini ta’minlasinlar.
 6. “O‘zbekenergo” AJ, “O‘ztransgaz” AJ Toshkent viloyati hokimligi bilan birgalikda aholini elektr energiyasi, tabiiy va suyultirilgan gaz bilan, shuningdek, Dastur doirasida amalga oshiriladigan investitsiya loyihalari asosida ishlab chiqarish korxonalarini o‘z vaqtida elektr va gaz tarmoqlariga ulanish hamda elektr va gaz bilan uzluksiz ta’minlash choralarini ko‘rsinlar.
 7. Toshkent viloyati hokimligi Investitsiyalar bo‘yicha davlat qo‘mitasi hamda Axborot texnologiyalari va kommunikatsiyalarini rivojlantirish vazirligi bilan birgalikda Dasturda nazarda tutilgan loyihalarni amalga oshirilishini onlayn monitoring qilib boruvchi dasturning ishga tushirilishini bir oy muddatda ta’minlasin.
 8. O‘zbekiston Respublikasi Yer resurslari, geodeziya, kartografiya va davlat kadastri davlat qo‘mitasi 2019-yilning 1-iyuniga qadar kadastr hujjatlarini shakllantirish jarayonini soddalashtirib, viloyatda “Binolar, inshootlar va ko‘p yillik daraxtlarga bo‘lgan huquqning davlat ro‘yxatidan o‘tkazilganligi to‘g‘risida guvohnoma” o‘rniga maxsus “QR kod” bilan himoyalangan kadastr pasporti berishni hamda investitsiya muhitini yanada oshirish maqsadida bir tuman misolida qishloq xo‘jaligi yerlari ajratishning auksion tarzida “blokcheyn” tizimi orqali joriy etilishini ta’minlasin.
 9. O‘zbekiston Respublikasi Xususiylashtirilgan korxonalarga ko‘maklashish va raqobatni rivojlantirish davlat qo‘mitasi Toshkent viloyati hokimligi hamda Investitsiyalar bo‘yicha davlat qo‘mitasi bilan birgalikda bir oy muddatda xatlov natijasida aniqlangan 6 177 ta qurilishi tugallanmagan, bo‘sh turgan noturar bino va inshootlar, foydalanilmayotgan ishlab chiqarish maydonlari negizida ularning mulkdorlari bilan birgalikda investitsiya loyihalarini amalga oshirish bo‘yicha “yo‘l xaritalari”ni tasdiqlab, ijrosi bo‘yicha monitoring olib borsin.
 10. O‘zbekiston Respublikasi Turizmni rivojlantirish davlat qo‘mitasi Investitsiyalar bo‘yicha davlat qo‘mitasi, Iqtisodiyot vazirligi, Moliya vazirligi, Qurilish vazirligi, Avtomobil yo‘llari davlat qo‘mitasi, Axborot texnologiyalari va kommunikatsiyalarini rivojlantirish vazirligi, Madaniyat vazirligi va Toshkent viloyati hokimligi bilan birgalikda:
 a) 2019-yil 1-yanvarga qadar:
 O‘zbekiston Respublikasi Yer resurslari, geodeziya, kartografiya va davlat kadastri davlat qo‘mitasi va O‘rmon xo‘jaligi davlat qo‘mitasi bilan birgalikda viloyat va o‘rmon fondi hududida aholi dam olishini tashkil qilish va ekoturizmni rivojlantirish maqsadida foydalanilishi mumkin bo‘lgan maydonlar yuzasidan Vazirlar Mahkamasiga taklif kiritsin;
 “O‘zavtosanoat” AJ bilan birgalikda Toshkent viloyati Piskent tumanida “Piskent avtomobil poligoni” MChJ uchun ajratilgan hududda muntazam ravishda turli darajadagi avto va motopoygalarni tashkil etish, respublikamizga kelgan sayyohlar uchun avtotransport vositalari, shu jumladan eski rusumdagi avtotransport vositalari ko‘rgazmasi va boshqa qiziqarli tadbirlar o‘tkazish yuzasidan Vazirlar Mahkamasiga taklif kiritsin;
 b) 2019-yil 1-martga qadar “O‘zsharobsanoat” AJ bilan birgalikda vinochilik sohasida turizmni yanada rivojlantirish maqsadida Parkent tumanida sayyohlar uchun maxsus maskanlar joylashadigan hududlarni belgilab, ularni tashkil etish yuzasidan Vazirlar Mahkamasiga taklif kiritsin;
 v) 2019-yil 1-iyunga qadar tarixiy obidalar hamda arxeologik obyektlarni to‘liq xatlovdan o‘tkazib, ular to‘g‘risidagi ma’lumotlarni aks ettiruvchi elektron xaritani ishlab chiqsin va joriy qilsin.
 11. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari — “O‘zbekiston temir yo‘llari” AJ boshqaruvi raisi A.J. Ramatov va Toshkent viloyati hokimi G‘.I. Ibragimov zimmasiga yuklansin.